b'\n_START_ARTICLE_\nSlovakiets geografi\n_START_SECTION_\nTopografi\n_START_PARAGRAPH_\nDet slovakiske landskab defineres af to geografiske regioner, Karpaterne og den Pannoniske Slette. Omkring to tredjedele af landet er i Karpaterne, n\xc3\xa6rmere bestemt Vestkarpaterne. Omr\xc3\xa5det begynder ved De Sm\xc3\xa5 Karpater i vest og forts\xc3\xa6tter med bjergk\xc3\xa6den Fatra-Tatra._NEWLINE_En tredjedel af landet str\xc3\xa6kker sig ind p\xc3\xa5 den Pannoniske Slette, som er delt i tre dele i Slovakiet. Lavlandet omkring Morava er en del af Wienerb\xc3\xa6kkenet, lavlandet omkring Donau i syd er en del af den Lille Ungarske Slette, lavlandet i \xc3\xb8st en del af den Ungarske Slette.\n_START_SECTION_\nFloder og inds\xc3\xb8er\n_START_PARAGRAPH_\nDet meste af landet ligger i afvandingsarealet til Donau. Kun omr\xc3\xa5derne omkring Poprad og Dunajec i nord dr\xc3\xa6neres via Wis\xc5\x82a til \xc3\x98sters\xc3\xb8en. Gr\xc3\xa6nsen mellem afvandingsarealerne til Donau og Wis\xc5\x82a er en del af det europ\xc3\xa6iske vandskel._NEWLINE_Donau er ogs\xc3\xa5 den st\xc3\xb8rste flod i landet med en middelvandf\xc3\xb8ring p\xc3\xa5 2.025 m\xc2\xb3 i sekundet n\xc3\xa6r Bratislava. Den udg\xc3\xb8r en del af landets gr\xc3\xa6nse mod Ungarn. Donaus vigtigste sidefloder i Slovakiet er V\xc3\xa1h, Slovakiets l\xc3\xa6ngste flod, Hron og Ipe\xc4\xbe. En anden vigtig flod er Tisza, som udg\xc3\xb8r 5 km af gr\xc3\xa6nsen mod Ungarn i sydvest._NEWLINE_Den st\xc3\xb8rste naturlige inds\xc3\xb8 er Ve\xc4\xbek\xc3\xa9 Hincovo pleso i Tatrabjergene med et areal p\xc3\xa5 0,2 km\xc2\xb2. Der er ogs\xc3\xa5 flere menneskeskabte s\xc3\xb8er, den st\xc3\xb8rste af disse er Oravareservoaret p\xc3\xa5 35 km\xc2\xb2.\n_START_SECTION_\nKlima\n_START_PARAGRAPH_\nKlimaet i Slovakiet er delt to i af den samme bjergr\xc3\xa6kke, som deler landet. Lavlandet med Donaudalen i sydvest er det varmeste omr\xc3\xa5de af landet. Her kan fugtig luft str\xc3\xb8mme nordover fra Middelhavet, s\xc3\xa5 at flere dage i juli og august kan have h\xc3\xb8j luftfugtighed. Resten af Slovakiet har n\xc3\xa6sten lige s\xc3\xa5 varme forhold om dagen, men n\xc3\xa6tterne er som regel k\xc3\xb8ligere, s\xc3\xa6rligt i h\xc3\xb8jereliggende omr\xc3\xa5der. Sommeren er den v\xc3\xa5deste periode p\xc3\xa5 \xc3\xa5ret, men i det store og hele er Slovakiet et t\xc3\xb8rt land af at v\xc3\xa6re i Europa. Tordenbygerne bliver f\xc3\xa6rre i september og oktober. Sent p\xc3\xa5 efter\xc3\xa5ret kan nedb\xc3\xb8ren \xc3\xb8ge igen og give gr\xc3\xa5t og trist vejr, f\xc3\xb8r vinteren kommer. Bratislava har en normal \xc3\xa5rsnedb\xc3\xb8r p\xc3\xa5 649 mm, hvilket er repr\xc3\xa6sentativt for store dele af landet._NEWLINE_Kolde luftmasser kan ofte l\xc3\xa6gge sig i dalene mellem bjergene i Karpaterne, og byer som Pre\xc5\xa1ov og Ko\xc5\xa1ice kan f\xc3\xa5 t\xc3\xa5ge i flere dage i tr\xc3\xa6k. I Bratislava har derimod mere standardvinterforhold med et par meget kolde dage, men ogs\xc3\xa5 nogle milde indimellem. H\xc3\xb8jere terr\xc3\xa6n som i Tatrabjergene er generelt koldere end Donaudalen og kan f\xc3\xa5 en god del sne. De h\xc3\xb8jeste toppe kan f\xc3\xa5 sne allerede fra september. I det store og hele er der derimod oftere mindre skyet i bjergomr\xc3\xa5derne end i lavlandet i \xc3\xb8st.'